b'\n_START_ARTICLE_\nVilla Heikel\n_START_PARAGRAPH_\nVilla Heikel oli rakennusmestari-arkkitehti Elia Heikelin 1903 suunnittelema ja rakentama puutarhakaupunki Kauniaisten ensimm\xc3\xa4inen huvila. Jugendhenkinen n. 350 neli\xc3\xb6metrin huvila rakennettiin alun perin Heikelin perheen kes\xc3\xa4huvilaksi Galltr\xc3\xa4skin rannalle. _NEWLINE_Elia Heikel oli toisena osakkaana Kauniaisten pohjoisosan suuressa maakaupassa v. 1901.\n_START_SECTION_\nKes\xc3\xa4huvilasta asuntok\xc3\xa4ytt\xc3\xb6\xc3\xb6n\n_START_PARAGRAPH_\nHeikel rakennutti tien Turuntielt\xc3\xa4 tontilleen, jonne suunniteltiin puuhuvila perheen kes\xc3\xa4asunnoksi ja sit\xc3\xa4 rakennettiin vaiheittain heti tontin hankintavuodesta l\xc3\xa4htien. Vuosina 1914\xe2\x80\x931917 Elia Heikelin poika Kaarlo muutti huvilan talviasuttavaksi. N\xc3\xa4ihin aikoihin huvilan rannan puolelle raivattiin suuri keitti\xc3\xb6puutarha, joka oli jo 1980-luvulle tultaessa h\xc3\xa4vinnyt. Huvila on s\xc3\xa4ilytt\xc3\xa4nyt alkuper\xc3\xa4isyytens\xc3\xa4 hyvin ja sijaitsee edelleen rauhallisella ja vehmaalla tontilla. Huvila on yksi noin 50 s\xc3\xa4ilyneest\xc3\xa4 Kauniaisten alkuper\xc3\xa4isist\xc3\xa4 huviloista, jotka nyky\xc3\xa4\xc3\xa4n ovat kaikki Museoviraston suojelemia.\n_START_SECTION_\nYksi viidest\xc3\xa4kymmenest\xc3\xa4 s\xc3\xa4ilyneest\xc3\xa4\n_START_PARAGRAPH_\nVilla Heikel s\xc3\xa4\xc3\xa4styi 50\xe2\x80\x9370-luvun purkuvimmalta, joka my\xc3\xb6s Kauniaisissa koitui monen vanhan huvilan kohtaloksi. Villa Heikel on entis\xc3\xb6ity alkuper\xc3\xa4ismuotoonsa yhteisty\xc3\xb6ss\xc3\xa4 Museoviraston konservaattori Pentti Pietarilan ja sisustusarkkitehti P\xc3\xa4ivi Bergrothin kanssa. Kohteella on suuri arkkitehtoninen, historiallinen ja ymp\xc3\xa4rist\xc3\xb6llinen arvo, ja se kuuluu valtakunnallisesti arvokkaaseen kulttuuriymp\xc3\xa4rist\xc3\xb6\xc3\xb6n, Galltr\xc3\xa4skin huvila-asutukseen. Villa on yksityisomistuksessa.'